Voimassa olevien toimenpiteiden ja käynnissä olevien tutkimusten määrä on pitkälti sama kuin vuonna 2013. Tapausten sisältö on kuitenkin muuttunut. Edelliseen vuoteen verrattuna toiminnalle oli vuonna 2014 tunnusomaista siirtyminen entistä enemmän uusiin tutkimuksiin ja tarkastelujen (erityisesti toimenpiteiden voimassaolon päättymistä koskevien tarkastelujen) määrän vähentyminen.

Tässä lyhyessä kertomuksessa esitetään yleiskatsaus vuoden 2014 merkittävimpiin tapahtumiin EU:ssa kaupan suojatoimenpiteiden alalla, ja kertomuksen oheisasiakirjana on edellisten vuosien tapaan komission yksiköiden valmisteluasiakirja yksityiskohtaisine liitteineen. Kertomus noudattelee komission yksiköiden valmisteluasiakirjan yleistä rakennetta ja kaikkia otsikoita, jotta yksityiskohtaisempia tietoja on helpompi etsiä.

Tämä on polkumyynnin ja tukien vastaisia Euroopan unionin toimia ja suojatoimenpiteitä vuonna 2014 koskeva kertomus. Se esitetään Euroopan parlamentille ja neuvostolle seuraavien säännösten mukaisesti: polkumyynnillä muista kuin Euroopan yhteisön jäsenvaltioista tapahtuvalta tuonnilta suojautumisesta annetun neuvoston asetuksen (EY) N:o 1225/2009, jäljempänä ’polkumyynnin vastainen perusasetus’, 22 a artikla, muista kuin Euroopan yhteisön jäsenvaltioista tapahtuvalta tuetulta tuonnilta suojautumisesta annetun neuvoston asetuksen (EY) N:o 597/2009, jäljempänä ’tukien vastainen perusasetus’, 33 a artikla ja tuontiin sovellettavasta yhteisestä järjestelmästä annetun Euroopan parlamentin ja neuvoston asetuksen (EU) 2015/478 23 artikla.

Polkumyynnin vastaisen asetuksen 11 artiklan 4 kohdassa ja tukien vastaisen asetuksen 20 artiklassa säädetään ”uutta viejää” koskevista tarkasteluista ja ”nopeutetuista” tarkasteluista, joiden avulla voidaan määrittää yksilöllinen polkumyyntimarginaali tai yksilöllinen tasoitustulli sellaisille kyseisessä viejämaassa sijaitseville uusille viejille, jotka eivät vieneet tuotetta tutkimusajanjakson aikana. Näiden viejien on osoitettava, että ne ovat todellisia uusia viejiä ja että ne ovat tosiasiallisesti aloittaneet viennin Euroopan unioniin tutkimusajanjakson jälkeen. Tällöin niille voidaan määrittää yksilöllinen tulli, joka on yleensä pienempi kuin koko maata koskeva tulli.

2.1.Toimenpiteiden seuranta

Voimassa oleviin toimenpiteisiin kohdistuvissa seurantatoimissa keskityttiin neljään tärkeimpään seikkaan: 1) petosten estäminen; 2) kauppavirtojen ja markkinoiden muutosten seuraaminen; 3) toiminnan tehostaminen soveltuvin keinoin ja 4) sääntöjenvastaisiin käytäntöihin puuttuminen. Näiden toimien ansiosta komissio pystyi toimimaan ennakoivasti yhteistyössä jäsenvaltioiden kanssa ja varmistamaan kaupan suojatoimenpiteiden moitteettoman soveltamisen Euroopan unionissa.

2.2.Sitoumusten valvonta (ks. liitteet M ja Q)

Sitoumusten valvonta kuuluu soveltamistoimiin, sillä sitoumukset ovat yksi polkumyynnin ja tukien vastaisten toimenpiteiden muoto. Komissio hyväksyy ne, jos se on vakuuttunut siitä, että polkumyynnin tai tukien aiheuttama vahinko voidaan poistaa niiden avulla tehokkaasti.

Vuoden 2014 alussa sitoumuksia oli voimassa 134. Vuonna 2014 sitoumukset muuttuivat seuraavasti: Yhden yrityksen sitoumus peruttiin, koska todettiin, että sitä oli rikottu. Kahden yrityksen sitoumukset peruttiin, koska olosuhteet muuttuivat sitoumusten täytäntöönpanon aikana. Yhden yrityksen sitoumuksen voimassaolo päättyi, ja yhden yrityksen sitoumuksen kumosi unionin tuomioistuin. Uusia sitoumuksia ei hyväksytty. Vuoden 2014 lopussa voimassa oli näin ollen yhteensä 129 sitoumusta.

3.Palautukset

Polkumyynnin vastaisen asetuksen 11 artiklan 8 kohdan ja tukien vastaisen asetuksen 21 artiklan 1 kohdan mukaisesti tuoja voi pyytää kannettujen tullien palautusta, jos osoitetaan, että polkumyynti- tai tukimarginaali on poistettu tai että sitä on alennettu voimassa olevaa tullia alemmalle tasolle.

Vuonna 2014 jätettiin 42 uutta palautushakemusta. Vuoden 2014 lopussa oli käynnissä 13 palautusta koskevaa tutkimusta, jotka kattoivat 31 pyyntöä. Vuonna 2014 komission päätöksiä hyväksyttiin 31 kappaletta: niistä 20:ssa myönnettiin osittainen palautus ja 11:ssä hylättiin palautuspyyntö. Kymmenen pyyntöä peruutettiin.

4.Kaupan suojakeinojen nykyaikaistaminen

Komissio antoi huhtikuussa 2013 lainsäädäntöehdotuksen ja tiedonannon, ja nyt asia on vireillä tavallisessa lainsäätämisjärjestyksessä Euroopan parlamentissa ja neuvostossa. Parlamentti hyväksyi huhtikuussa 2014 äänestyksessä lainsäädäntöpäätöslauselman ja päätti näin ensimmäisen käsittelynsä. Tuossa vaiheessa komissio otti huomioon myös neljää aihetta koskevat suuntaviivaluonnokset, jotka on tarkoitus hyväksyä lainsäädäntöprosessin myöhemmässä vaiheessa.

Nykyaikaistaminen on tärkeää sidosryhmien kannalta, sillä se on keino mukauttaa kaupan suojakeinot nykyiseen liiketoimintaympäristöön. Nykypäivän kaupankäyntiympäristö on hyvin erilainen kuin yli 20 vuotta sitten silloin, kun saatiin päätökseen Uruguayn kierros ja tehtiin viimeiset merkittävät muutokset maailmanlaajuisiin kaupan suojakeinoja koskeviin sääntöihin. Tämän vuoksi on tarpeen parantaa EU:n nykyistä kaupan suojakeinojen järjestelmää kaikkia sidosryhmiä hyödyttävällä tavalla.

Nykyaikaistamisen tavoitteena on tehdä välineistä entistä tehokkaampia ja vaikuttavampia. Kaupan suojakeinoilla on tarkoitus löytää käytännön ratkaisuja sidosryhmien kohtaamiin todellisiin ongelmiin, sillä näin saadaan suojakeinot entistä paremmin saataville ja toimenpiteet entistä paremmin kohdennetuiksi vastauksiksi tiettyihin EU:n kauppakumppaneiden harjoittamiin epäterveisiin kaupan käytäntöihin. Hankkeen muita tärkeitä tekijöitä ovat avoimuuden lisääntyminen ja erityisen huomion kiinnittäminen pk-yrityksiin. Samalla huolehditaan siitä, että etujen tasapaino säilyy keskeisessä asemassa.

5.Maanlaajuinen markkinatalousasema

Nykyisenä käytäntönä on se, että maata voidaan pitää polkumyyntitutkimuksessa markkinatalousmaana, jos se täyttää viisi kriteeriä, jotka on esitetty tämän kertomuksen oheisasiakirjana olevassa komission yksiköiden valmisteluasiakirjassa. Kuusi maata on pyytänyt maanlaajuista markkinatalousasemaa. Ne ovat Kiina, Vietnam, Armenia, Kazakstan, Mongolia ja Valko-Venäjä.

Vietnam ja Kazakstan esittivät vuonna 2014 lisätietoja pyyntöjensä tueksi. Esitetyt tiedot tarkistettiin kyseisen vuoden aikana markkinatalousasemaa käsittelevän työryhmän kokouksissa, joissa oli edustajia kummankin maan asiaankuuluvista ministeriöistä. Tämä sekä muut riippumattomista lähteistä saadut tiedot muodostivat perustan komission toteuttamille maakohtaisten arvioiden päivityksille, joita tehtiin vuoden 2014 loppuun saakka.

Huhtikuussa 2014 komission yksiköt esittivät Mongolialle raportin, jossa arvioitiin sen edistymistä markkinatalousaseman suhteen ja jossa viidennen kriteerin katsottiin täyttyneen. Raportissa todettiin myös, että vaikka muiden kriteerien osalta oli tapahtunut jonkin verran edistymistä, se ei riittänyt täyttämään yhtäkään jäljellä olevista neljästä kriteeristä.

Kiinan kanssa ei ole käyty markkinatalousasemaa koskevia neuvotteluja vuoden 2008 jälkeen. Komissio oli vuonna 2014 edelleen halukas keskustelemaan Kiinan lisäedistymisestä kohti markkinatalousasemaa ja toivoi, että Kiinan viranomaiset jatkaisivat sitoutumistaan hankkeeseen ja toimittaisivat tarvittavat tiedot markkinatalousasemaa koskevaa komission analyysiä varten.

Armenia aktivoi vuonna 2014 uudelleen sitoutumisensa markkinatalousasemaa koskevaan prosessiin toimittamalla joitakin päivitettyjä tietoja talouden kehityksestä sekä vastauksia vuonna 2010 lähetettyihin kysymyksiin. Asiakirja-aineiston arviointi jatkui näiden uusien tietojen pohjalta. Valko-Venäjän osalta kaikki tätä kysymystä koskeva työ on ollut keskeytyksissä vuodesta 2010 lähtien maan poliittisen tilanteen vuoksi.

6.Tiedotus- ja viestintätoimet / kahdenvälinen yhteydenpito